เคแบงก์โกยลูกค้าประกัน3หมื่นล.ปีนี้
กสิกรไทยคึก วางเป้าขายประกันปีนี้ 3 หมื่นล้าน
24 ก.พ. 2555

กสิกรไทยคึก วางเป้าขายประกันปีนี้ 3 หมื่นล้าน 
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารคาดว่าจะทำเบี้ยรับรวมได้ 3 หมื่นล้านบาท หรือเติบโต 31.5% แบ่งเป็นเบี้ยรับปีแรก 1.5 หมื่นล้านบาท เติบโต 26.7% ส่วนที่เหลือเป็นเบี้ยต่ออายุ
ทั้งนี้ เบี้ยรับปีแรกจะมาจากแบบประกันสะสมทรัพย์ 50% แบบประกันสินเชื่อหรือเครดิตไลฟ์ 30% ส่วนที่เหลือเป็นแบบคุ้มครองและมีเงินคืนเป็นรายเดือน 20%
สำหรับผลการดำเนินงานในปี 2554 มีเบี้ยรับรวม 22,812 ล้านบาท เติบโต 36.6% แบ่งเป็นเบี้ยรับปีแรก 11,834 ล้านบาท เติบโต 23.7% โดยมีอัตราความคงอยู่ของกรมธรรม์เฉลี่ยอยู่ที่ 90% และเบี้ยประกันเฉลี่ยต่อรายประมาณ 1-1.2 แสนบาท ซึ่งลดลงจากก่อนหน้านี้เพราะธนาคารได้ออกแบบออมทรัพย์ที่เน้นมนุษย์เงินเดือน ทำให้ค่าเฉลี่ยเบี้ยต่อกรมธรรม์ลดลง 
นายศีลวัต กล่าวว่า ล่าสุดธนาคารได้เปิดตัวแบบประกันใหม่ “Pro Saving 615” เป็นแบบประกันที่ไม่ได้มีการขายพ่วงกับเงินฝากและเป็นแบบประกันออมทรัพย์ที่ออกมาทดแทนแบบประกันเดิม มีจุดเด่นที่มีเงินคืนทุกปี ปีละ 2.5% ของทุนประกัน เริ่มตั้งแต่สิ้นปีกรมธรรม์ที่ 1-14 ให้ผลประโยชน์รวม 245% ของทุนประกัน กำหนดทุนประกันไม่เกิน 4 ล้านบาท ไม่ต้องตรวจสุขภาพรับประกันตั้งแต่ 1 เดือน ถึง 70 ปี และช่วงนี้ลูกค้าสามารถผ่อนผ่านบัตรเครดิตธนาคารกสิกรไทยได้นาน 3 เดือน ดอกเบี้ย 0%